***ՀՀ ՍՅՈՒՆԻՔԻ ՄԱՐԶԻ ՏԵՂ ՀԱՄԱՅՆՔԻ 2023 ԹՎԱԿԱՆԻ ՏԱՐԵԿԱՆ ԲՅՈՒՋԵԻ ԿԱՏԱՐՄԱՆ***

**Հ Ա Շ Վ Ե Տ Վ ՈՒ Թ Յ ՈՒ Ն**

Տեղ համայնքի 2023 թվականի տարեկան բյուջեի կատարման հաշվետվության ձևավորման համար հիմք են հանդիսացել «Տեղական ինքնակառավարման մասին» Հայաստանի Հանրապետության օրենքի 82-րդ, 83-րդ և «Բյուջետային համակարգի մասին» Հայաստանի Հանրապետության օրենքի 35 -րդ հոդվածներով ամրագրված դրույթները:

Տեղ համայնքի 2023 թվականի տարեկան բյուջեի ընդամենը եկամուտները կազմել են 471 389,654 հազ. ՀՀ դրամ , տարեկան (ճշտված) պլանի 474 243,470 հազ. ՀՀ դրամի նկատմամբ, կամ կատարողականը կազմել է 99,4%: Ամբողջի մեջ վարչական բյուջեի փաստացի կատարողականը իրենից ներկայացնում է 4 % գերակատարում տարեկան (ճշտված) պլանի նկատմամբ, իսկ ֆոնդային բյուջեի փաստացի եկամունտենրը տարեկան (ճշտված) պլանի նկատմամբ կատարվել են 71 %-ով: Ահա ֆոնդային բյուջեի այս արձանագրված չակերտավոր թերակատարումը առաջանում է Սուբվենցիոն գումարների ստացման 4 845,0 հազ. ՀՀ դրամի տարբերությունից, որն էլ իրենից ներկայացնում է Տեղ բնակավայրի խաղահրապարակ ժամանցային կենտրոնի կառուցման 2022 թվականի սուբենցիոն ծրագրից կապալառու կազմակերպությանը փոխանցման ենթակա գումարի որպես 2023 թվականի տարեսկզբի ազատ մնացորդ ֆոնդային բյուջե տեղափոխվելու հանգամանքով:

**Եկամուտներ**

2023 թվականի տարեկան ճշտված բյուջեի ընդամնեը սեփական եկամուտները կազմում են 90 877 332 ՀՀ դրամի ֆինանսական միջոցներ: Սրա դիմաց 2023 թվականի ընթացքում հավաքագրվել է 92 429 107 ՀՀ դրամ: Ինչպես տենում ենք կատարողականը գերակատարվել է 1,7 %-ով : Փաստացի հավաքագրման այսչափ բարձր ցուցանիշը ավել է 2022 թվականի տարեկան բյուջեի կատարման համապատասխան ցուցանիշից 8 240,480 հազ. ՀՀ դրամով կամ 10 %-ով:

հազ. ՀՀ դրամ

|  |  |  |  |  |  |
| --- | --- | --- | --- | --- | --- |
|  | 2021 թվական | 2022 թվական | 2023 թվական | 2022թ.-ի աճը 2021թ.-ի նկատմամբ(%) | 2023թ.-ի աճը 2022թ.-ի նկատմամբ(%) |
| Համայնքի սեփական եկամուտներ | 64616,498 | 84188,627 | 92429,107 | 30,3 | 9,8 |

Եկամտային մասի առավել մանրամասն վերլուծության արդյունքում տեսնում ենք առանձին տեղական հարկատեսակների հավաքագրման արդյունքների տոկոսային հարաբերության հետևյալ պատկերը.

1. Գույքահարկ փոխադրամիջոցներից ՝101,7 % ,
2. Հողի հարկ՝ 88 %,
3. Համայնքի սեփականություն համարվող հողերի վարձավճարներ՝102,4% ,
4. Տեղական տուրքեր 92,3 %,
5. Աղբահանություն՝ 117,4 %,
6. Ջրամատակարարում՝ 140,2 %,
7. Ծնողական միջոցներ՝ 100 %,
8. Ֆիզիկական անձանցից անշարժ գույքի հարկի փոխհատուցում ՝ 100 %:

Պաշտոնական դրամաշնորհների մասով մուտքերը համայնքային բյուջե կազմել են փաստացի 173 544,205 հազ. ՀՀ դրամ տարեկան (ճշտված) պլանի ՝ 172 496,557 հազ. ՀՀ դրամի նկատմամբ, կատրողականը կազմել է 100,6 %:

Ընդհանուրի մեջ 156 131,800 հազ. ՀՀ դրամը իրենից ներկայացնում է Հայաստանի Հանրապետության պետական բյուջեից ֆինանսական համահարթեցման սկզբունքով տրամադրվող դոտացիաներ:

Հայաստանի Հանրապետության կառավարության 2022թվականի օգոստոսի 11-ի N 1313-Լ որոշմամբ հաստատված «Հայաստանի Հանրապետությունում աշնանացան ցորենի արտադրության խթանման 2022թվականի պետական աջակցության» ծրագրի շրջանակներում պետական բյուջեից համայնքային բյուջ է մուտքագրվել 5 881,905 հազ. ՀՀ դրամը՝ մոնիթորինգի իրականացման համար:

Պետական բյուջեից կապիտալ ծախսերի ֆինանսավորման նպատակային հատկացումներ (սուբվենցիաներ) բյուջետային տողով համայնքին 2023 թվականի տարեկան բյուջեով հատկացվել 11 530,500 հազ. ՀՀ դրամ:

Այլ եկամուտներ տողով 2023 թվականի ընթացքում համայնքային բյուջե մուտքագրվել են հետևյալ եկամուտները.

* Համայնքային Կոմունալ սպարակում և բարեկարգում ՀՈԱԿ-ի կողմից մատուցված ծառայությունների դիմաց եկամուտներ 6865,322 հազ. ՀՀ դրամ,
* Հայաստանի Հանրապետության կառավարության 2022թվականի օգոստոսի 11-ի N 1313-Լ որոշմամբ հաստատված «Հայաստանի Հանրապետությունում աշնանացան ցորենի արտադրության խթանման 2022թվականի պետական աջակցության» ծրագրի շրջանակներում 196 063,475 հազ. ՀՀ դրամը՝ շահառուներին փոխանցման ենթակա գումար,
* Հայաստանի Հանրապետության կառավարության 2021 թվականի հուլիսի 15-ի N1169 որոշմամբ հաստատված «Սոցիալական որոշ խմբերի 1.5-5 տարեկան երեխաների նախադպրոցական կրթության ապահովում» միջոցառման իրականացման նպատակով դրամաշնորհի ձևով տրամադրված 1 564,200 հազ. ՀՀ դրամ:

**Ծախսեր**

2023 թվականի ընթացքում Տեղ համայնքի բյուջետային միջոցներով փաստացի կատարվել են ընդամենը 490 249,431 հազ. ՀՀ դրամի ծախսեր՝ տարեկան (ճշտված) պլանի 525 006,995 հազ. ՀՀ դրամի նկատմամբ: Կատարված ծախսերի տեսակարար կշռում 87,5 %-ը իրենից ներկայացնում է ընթացիկ ծախսեր՝ վարչական բյուջե, իսկ 12,5 %-ը հանդիսանում են կապիտալ ծախսեր՝ ֆոնդային բյուջե:

2023 թվականի ընթացքում կրթական ոլորտին տրամադրվել է ընդամենը 54 505,312 հազ. ՀՀ դրամի ֆինանսական միջոցներ: Օրենսդիր և գործադիր մարմիններ, պետական կառավարում, ֆինանսական և հարկաբյուջետային հարաբերություններ բյուջետային տողով ծախսվել է 111 625,267 հազ. ՀՀ դրամ, ընդհանուր բնույթի հանրային ծառայություններ (այլ դասերին չպատկանող) ոլորտում ներդրվել է ընդամենը 36 791,271 հազ. ՀՀ դրամ: Համայնքի քաղաքացիական պաշտպանության ոլորտում իրականացվել են 3 818,330 ՀՀ դրամի ծախսեր, Շրջակա միջավայրի պաշտպանության ոլորտում իրականացվել են 20 178,936 հազ. ՀՀ դրամի ներդրումներ, բնակարանային կոմունալ ծառայությունների իրկանացման համար հատկացվել է 29 282,929 հազ. ՀՀ դրամ, Ճանապարհային տրանսպորտի ուղղությամբ հատկացվել է 23 606,060 հազ. ՀՀ դրամ, մշակութային միջոցառումների իրականացման համար ծախսվել է 7 771,600 հազ. ՀՀ դրամ, Սոցիալական պաշտպանության ոլորտում ծախսվել է 2 405,950 հազ. ՀՀ դրամ: